當可有詩索和章次韻答之
作者：郭印
朝代：宋

paragraphs: 日斜弄孤桐，妙趣寄無絃。
暮天四垂幕，溪山當華筵。
碧玉湛新醪，招集飲中仙。
雲車夜未散，短燭蟠青煙。
合坐皆豪俊，風流踵前賢。
佳客吾豈敢，追陪幸自天。
人材未易得，終夜喜不眠。
殊特見騷雅，武庫森戈鋋。
未能當筆陣，敢發一矢先。
來意何以報，慚無錦段鮮。